b"\n_START_ARTICLE_\nL'Aquila\n_START_PARAGRAPH_\nL'Aquila er en by sentralt i Italia, med 69.368 innbyggere. Den ligger mellom middelaldermurer p\xc3\xa5 en \xc3\xa5s i den vide dalen til elva Aterno og er omgitt av Appenninene med Gran Sasso i nord\xc3\xb8st. Den er b\xc3\xa5de hovedstad i regionen Abruzzo og i provinsen L'Aquila. _NEWLINE_Byen best\xc3\xa5r av et virvar av smale gater mellom bygninger og kirker fra barokken og renessansen og \xc3\xa5pne piazzaer. Byen har universitet, Universitetet i L'Aquila, et teater, et symfoniorkester, et kunstakademi, et statskonservatorium og et filminstitutt. _NEWLINE_L'Aquila er sete for et katolsk erkebisped\xc3\xb8mme.\n_START_SECTION_\nHistorie\n_START_PARAGRAPH_\nByen ble grunnlagt som Aquila av Fredrik II av Det tysk-romerske rike ut fra flere landsbyer som alt eksisterte (99 if\xc3\xb8lge et lokalt sagn). Byggingen av byen var ferdig i 1254 under Fredriks s\xc3\xb8nn Konrad IV av Tyskland. _NEWLINE_Da Konrad d\xc3\xb8de ble byen \xc3\xb8delagt av hans bror Manfred i 1259, men ble gjenoppbygd Karl I av Anjou, etterf\xc3\xb8lgeren hans som konge av Sicilia. Bymurene rundt byen stod ferdige i 1316. _NEWLINE_Den var raskt den nest st\xc3\xb8rste byen i Konged\xc3\xb8mmet Napoli og var selvstyrt. _NEWLINE_Under jordskjelvet i 1703 omkom omtrent 3 000 mennesker. Mange d\xc3\xb8de inne i kirken San Domenico da den br\xc3\xb8t sammen over dem. En rekke andre kirker og palasser i byen falt enten sammen eller ble p\xc3\xa5f\xc3\xb8rt store skader._NEWLINE_Byen ble plyndret to gonger av franske tropper under napoleonskrigene i 1799._NEWLINE_Navnet ble endret til Aquila degli Abruzzi i 1861 og til L'Aquila i 1939._NEWLINE_6. april 2009 ble byen og regionen rammet av et voldsomt jordskjelv, som tok livet av over 200 mennesker, og la mange bygninger og kulturskatter i grus.\n_START_SECTION_\nSeverdigheter\n_START_PARAGRAPH_\nByen har sv\xc3\xa6rt meget middelaldersk byggsubstans i sitt sentrum, likes\xc3\xa5 meget fra den tidlige nytid. S\xc3\xa6rlig monumental er den hellige Bernardin av Sienas gravkirke, med en fasade fra 1525._NEWLINE_Under Gamlebyen ligger pave C\xc3\xb8lestin Vs grav i kirken Santa Maria di Collemaggio utenfor byportene. Der hadde han f\xc3\xb8r han ble valgt til pave bygd et ryddet et eneboersted, og det var her han ble intronisert. Basilikaen ble p\xc3\xa5begynt i 1287 og har en bemerkelsesverdig hvit-rosa m\xc3\xb8nstret romansk-gotisk fasade. _NEWLINE_Kastellet Forte Spagnolo fra keiser Karl Vs tid for \xc3\xa5 holde L'Aquilas oppr\xc3\xb8rske befolkning i sjakk, er n\xc3\xa5 Abruzzenes nasjonalmuseum, med antikk og sakral kunst og et mammutskjelett._NEWLINE_Ved en av byportene finner man Fontana delle 99 Cannelle (de 99 r\xc3\xb8rs br\xc3\xb8nn), fra \xc3\xa5r 1272. Tallet 99 er un\xc3\xb8yaktig. _NEWLINE_Om lag 9\xc2\xa0km utenfor byen er ruinene av sabinernes by Amiternum, som ble erobret av romerne i 293 f.Kr. S\xc3\xa6rlig amfiteateret og teateret der er vel bevart."